Clanwilliam-veldblomskou is terug! | Netwerk24
Deur Brandon Nel 20 Junie 2019 15:20
Een van die blomuitstallings op ’n vroeëre veldblomskou by Clanwilliam. Nadat die skou verlede jaar weens die droogte gekanselleer is, is dit danksy goeie reën vanjaar terug. Die feeskomitee verwag dat dit ’n goeie blomjaar sal wees.
Vanjaar se skou vind van Vrydag 23 Augustus tot Sondag 1 September plaas en die skoukomitee verwag luidens ’n mediaverklaring ’n baie goeie blomjaar.
Nagenoeg 350 plantspesies van die Cederberg-streek word hier uitgestal.
Skou-uitstallers bou ’n mensgemaakte landskap wat besoekers die geleentheid gee om plante te sien wat dikwels in afgeleë gebiede voorkom en moeilik bereikbaar is.
Die tema van vanjaar se Clanwilliam-veldblomskou is “Harmonie”. Hier word gefokus op die harmonie tussen verskillende groepe mense, die harmonie tussen die natuur en die mens, asook die harmonie tussen die natuur en landbou.
“Ons wil werk met die balans tussen mense en die natuur,” sê Ilse Saaiman, voorsitter van die skou.
Vanjaar se Clanwilliam-veldblomskou fokus ook op medisinale en eetbare plante.
Besoek clanwilliamwildflowershow.co.za vir meer inligting.